Pasažieru vilciens Rīga—Ventspils

thumb|300px|Vilciena saraksts 2009. gadā
**Pasažieru vilciens Rīga—Ventspils** ir pasažieru vilcienu maršruts, kas savieno Rīgu un Ventspili. Maršruts izmanto dzelzceļa līnijas Rīga—Tukums II un Tukums II—Ventspils. Līdz 1998. gadam pastāvēja maršruts Rīga—Jelgava—Ventspils, kas izmantoja līnijas Rīga—Jelgava un Tukums II—Jelgava. Pasažieru dīzeļvilcieni maršrutā Rīga—Ventspils nekursē vispār no 2010. gada 15. februāra. 

## Vēsture
Iespēja aizbraukt ar vilcienu no Rīgas uz Ventspili radās 1901. gadā, kad atklāja jaunbūvējamās līnijas Ventspils—Maskava posmu Tukums—Ventspils. Jau iepriekš, 1897. gadā, tika uzbūvēts savienojošais posms starp Tukuma I un Tukuma II stacijām, līdz ar to savienojot dzelzceļa līniju Rīga—Tukums ar jauno, tolaik vēl līdz galam neuzbūvēto Ventspils līniju. Nepieciešamība pēc dzelzceļa līnijas uz Ventspili radās, jo Rīgas un Liepājas ostas bija noslogotas un preču pārvadāšanai bija nepieciešams palielināt kravu apjoma plūsmu caur Ventspils ostu, tādējādi pa jauno dzelzceļu tika nodrošināti gan vietējie pārvadājumi, gan pārvadājumi no Krievijas teritorijas. 1901. gadā sāka kursēt arī pasažieru vilciens no Maskavas uz Ventspili.

Ventspils un Stendes stacijas bija savienotas ar Ziemeļkurzemes 600 mm dzelzceļu tīklu, un līdz 1961. gadam bija iespēja pārsēsties Mazirbes vai Talsu virzienā kursējošajos šaursliežu vilcienos. Otrā pasaules kara gados tika uzbūvēts dzelzceļa savienojums no Ventspils līdz Alsungai, savienojot to ar līniju līdz Liepājai. Pēc 2009. gada nojaukšanas no tā atlicis tikai īss posms Ventspilī.

1998. gadā pasažieru vilciens Rīga—Jelgava—Ventspils tika novirzīts caur Jūrmalu. 2000. gadā vilciens Rīga—Ventspils kursēja 2 reizes dienā no rīta un vakarā.  Kaut arī līnijas tehniskais stāvoklis šai līnijai bija labs, 2001. gada pavasarī dzelzceļa līnijā pasažieru pārvadājumi tika pārtraukti un tika veikti tikai kravu pārvadājumi. Tomēr akciju sabiedrība "Pasažieru Vilciens" plānoja atjaunot  šajā līnijā arī pasažieru pārvadājumus.
[thumb|300px|Dīzeļvilciens DR1A-290 "Kurzeme" no Ventspils pēc 7 gadu pārtraukuma pienāk [Rīgas Pasažieru stacija|Rīgas stacijā  rītā]]
[thumb|300px|Dīzeļvilciens DR1A-290 pienāk [Tukums I|Tukuma I stacijā]]
2008. gada 30. augustā pasažieru vilciena maršruts Rīga—Ventspils tika atjaunots. Vilciens uz Rīgu no Ventspils kursēja vienreiz dienā, braucot tikai caur Jūrmalu.

No 2009. gada 19. oktobra pasažieru vilcienu satiksme šajā maršrutā daļēji aizstāta ar autobusu pārvadājumiem. Vilciens kursēja nedēļas beigās un pirmdienās, bet no 2010. gada 15. februāra pasažieru vilciens maršrutā Rīga—Ventspils vispār nekursē. Tomēr Autotransporta direkcijā norādīja, ka vilciens maršrutā Rīga—Ventspils—Rīga ticis atcelts uz laiku, kamēr valstī uzlabosies ekonomiskā situācija. Tiklīdz pasažieru plūsmas apjomi citos vilcienos palielināsies, starppilsētu nozīmes maršrutu tīkls tikšot pārskatīts un pielāgots attiecīgajai situācijai. Tāpat vilcieni tolaik tika atcelti vai to skaits samazināts arī citos maršrutos. 2018. gada aprīlī Ventspilī pienāca dienesta pasažieru komforta klases vilciens (bez parastiem pasažieriem) no Rīgas un atsākās runas par vilciena atjaunošanu, bet to atlika uz vēlāku laiku.

Bija plānots līdz 2023. gadam elektrifikācijas projektā elektrificēt arī posmu Tukums II—Ventspils, taču projekts netika realizēts. Tiek no jauna plānots līdz 2040. gadam elektrificēt šo posmu ērtākai pasažieru pārvadājumu nodrošināšanai.

2024. gada 22. janvārī portālā manabalss.lv tika uzsākta parakstu vākšana, lai atjaunotu pasažieru vilcienu satiksmi starp Rīgu un Ventspili. Paraksti tika savākti un iniciatīva ir iesniegta Satiksmes Ministrijā. Transporta kompāniju vadītāji to komentēja, ka pasažieru pārvadāšana būtu jādotē un turklāt pašlaik Latvijā fiziski nav dīzeļvilcienu, kas varētu nodrošināt šo maršrutu, un ka vilcienu reisu atjaunošana uz Ventspili nav "Pasažieru vilciena" prioritāte.

Tomēr līdz 2031. gada beigām ir plānots modernizēt stacijas un pieturas līnijā Tukums II—Ventspils.

## Pieturas punkti
*Ventspils
*Ventspils II (vilciens pieturēja līdz 2001. gadam)
*Elkšķene (vilciens pieturēja līdz 2001. gadam)
*Puze (vilciens pieturēja līdz 2001. gadam)
*Ugāle
*Usma (vilciens pieturēja līdz 2001. gadam)
*Spāre 
*Līči (vilciens pieturēja līdz 2001. gadam)
*Stende
*Sabile
*Līgciems (vilciens pieturēja līdz 2001. gadam)
*Kandava 
*Pūre (vilciens pieturēja līdz 2001. gadam)
*Zvāre (vilciens pieturēja līdz 2001. gadam)
*Tukums I
*Tukums II (vilciens pieturēja līdz 2001. gadam)
*Ķemeri (vilciens pieturēja līdz 2001. gadam)
*Sloka
*Dubulti (vilciens pieturēja līdz 2001. gadam)
*Zasulauks (vilciens pieturēja līdz 2001. gadam)
*Torņakalns (vilciens pieturēja līdz 2001. gadam)
*Rīga

## Atsauces

## Ārējās saites
* Ventspils—Rīga pēdējais reiss (video)
* Rīga—Ventspils pēdējais reiss (video)
*Vakara reiss 2001. gadā.